Valke waarsku teen afspraakwebwerweArgieffoto Die Valke het vroue gewaarsku teen bedrieërs op aanlyn afspraakwebwerwe. Lt.kol. Robert Netshiunda, woordvoerder van die Valke, het gesê misdadigers gebruik aanlyn afspraakwebwerwe om niksvermoedende vroue te bedrieg. “Persone wat dié webwerwe besoek, word aangeraai om nie geld in te betaal of oor te dra sonder om te bevestig of hulle met ŉ bedrieër of ŉ moontlike maat praat nie,” het hy gesê. “Twee vroue is onlangs van R900 000 en R170 000 beroof deur Nigeriërs wat hulself voorgedoen het as aantreklike kêrels van België en Skotland.” Netshiunda het bygevoeg ŉ ondersoek deur dié elite-eenheid het ook aan die lig gebring dat sommige persone geld aanvaar om bankrekeninge oop te maak vir persone wie hulle nie eers ken nie. “Die ondersoek het aan die lig gebring dat talle van dié persone se rekeninge gebruik is om geld te ontvang of geld oor te dra wat deur bedrog van slagoffers bekom is,” het hy gesê. Netshiunda het bygevoeg lede van die gemeenskap het ingestem om bankrekeninge oop te maak en het daarna die bankkaart aan die persoon, wat hulle versoek het om die rekening oop te maak, oorhandig. “Misdadigers wat ander persone se aanlynbankbesonderhede steel, gebruik dan dié rekeninge – wat roekeloos oopgemaak is – om die geld aanlyn te versprei en dwarsoor die land geld uit die rekeninge te onttrek,” het hy verduidelik. Die Valke het ŉ waarskuwing uitgereik aan persone wat bankrekeninge oopmaak, om nie hul bankkaarte of PIN-kodes aan enigiemand te oorhandig nie, om te verhoed dat hulle medepligtig is aan verskeie misdade. “Meer as 55 persone, hoofsaaklik Nigeriërs, is tot dusver in hegtenis geneem in verband met misdade, waaronder bedrog, inligting wat bedrieglik bekom word en SIM-kaarte wat omgeruil word,” het Netshiunda bygevoeg. “Die rekeninge wat gebruik is, is wettig oopgemaak deur Suid-Afrikaners wat vrywillig hul bankkaarte en PIN-kodes verkoop het.”